Valuoja põhikooli huvijuht Anne Mäll ütles, et kirjutatu on väga emotsionaalne ja faktiderohke. Sealt leiab huumorit ja meeliliigutavad kirjeldusi. Ametilt loomaarst Hubert Pärnakivi oli tunduvalt enamat kui lihtsalt  sportlane.    Hubert Pärnakivi (16.10.1932-28.10.1993) õppis Valuoja koolis aastatel 1940-1947. Aime Pärnakiviga tutvus ta ühel koolipeol. Seepärast otsustati raamatut esitleda Hubert Pärnakivi 75. sünniaastapäeval just selles koolis.    Esitlusel saab näha ka filmikaadreid spordimehe hingematvatest lõpumeetritest NSV Liidu ja USA maavõistlustel. Õpilased üritavad vana foto põhjal järele teha ka kolmekordset püramiidi, mille tipus Hubert Pärnakivi seisis.    Aktuse eel avatakse  Valuoja põhikooli fuajees spordimehele pühendatud stend tema sportlasekarjäärist ja eluteest. Selle on kokku pannud spordimuuseum Eesti Kultuurkapitali Viljandimaa ekspertgrupi rahalisel toel.    Anne Mäll lisas, et Viljandi Valuoja Põhikool korraldab igal aastal murdmaajooksu võistluse oma vilistlase Hubert Pärnakivi auks. Sel aastal toimub jooks 15. oktoobril ja seda juba 26. korda.    Hubert Pärnakivi tuli 28 korral Eesti kesk- ja pikamaajooksu meistriks ning sai NSV Liidu  meistrivõistlustel kaks hõbe- ja ühe pronksmedali. Ta on võitnud Viljandi järve jooksu (esimest korda joosti umber Viljandi järve 1928. aastal, Pärnakivi osales selles esimest korda 1952. aastal) kokku üksteist korda ning suutis parandada raja rekordit viis korda, viies selle 42.41,0-lt 36.34,8-le. Pärnakivi rekordi lõi 2002. aastal Pavel Loskutov.    Hubert Pärnakivile püstitati ausammas juba tema eluajal. Viljandi järve ääres staadioni kõrval on Hubert Pärnakivi pronksi valatud kuju Jooksja aastast 1990.  Selle on loonud skulptor Riho Kuld ja arhitekt Ülo Stöör.